Vrou vertel van panga-aanval: ‘Ek kon my man hoor skree’Stuart Riddle (Foto: Facebook) WAARSKUWING: Die foto in die berig is grafies van aard. “Hulle het vir hom gesê dat hulle sy keel gaan afsny.” Só vertel ŉ getraumatiseerde Jackye Riddle (54) oor die aanval Dinsdagaand toe sy en haar man, Stuart, op hul plaas buite Patensie in die Oos-Kaap deur twee aanvallers oorval is. Stuart is tydens die aanval met ŉ panga oor die kop geslaan en skokfoto’s van sy grusame beserings word sedertdien op sosiale media versprei. Jackye en Stuart woon al die afgelope 15 jaar op die Oos-Kaapse plaas sonder enige voorvalle. “Ons is altyd so versigtig. Die mense wat ons ken, was so geskok dat dit met ons gebeur het,” sê sy. Sy vertel hulle het omstreeks 22:00 die aand by die huis gekom ná ŉ aandjie uit. Hulle het sowat drie meter van die agterdeur van die plaashuis stilgehou. “Ons stop gewoonlik nooit daar nie, maar moes die volgende oggend iets in die bakkie laai en het besluit om teen die huis te parkeer.” Dié besluit het moontlik Stuart se lewe gered gedurende die aanval. “Die bakkie se deure was skaars oop, toe is hulle op ons.” Volgens Jackye was daar twee aanvallers, onderskeidelik gewapen met ŉ mes en ŉ panga. Jackye is glo deur een tot op die grond gedwing waarna hy haar met sy knieë op haar skouers teen die grond vasgepen het. Die ander aanvaller het Stuart met die mes gedreig. “Ek kon Stuart hoor skree. Dit is toe dat ek bewusteloos word,” het Jackye gesê. Sy vertel dat ŉ struweling tussen Stuart en die aanvaller met die mes ontstaan het teen die tyd wat sy haar bewussyn herwin het. Die aanvaller by Stuart het glo die ander een geroep om hom te kom help aangesien Stuart die oorhand in die stoeiery begin kry het. Die aanvaller het in die stadium, moontlik omdat hy onder die indruk was dat sy nog bewusteloos is, Jackye gelos om sy makker te gaan help. Dit het haar kans gegee om op te spring en hulp te gaan ontbied. Jackye vertel dat sy deur die elektriese heining gespring het waarna sy die veld ingehardloop het. Sy het gedurende haar ontsnapping die alarmstrale om die huis laat afgaan. Jackye vertel dat sy sowat 500 m verder tot stilstand gekom het om haar asem terug te kry. “Ek het so hard asemgehaal. Ek was vreesbevange dat hulle my gaan hoor. Alles in die stilte van veld klink mos harder as wat dit is.” Sy vertel dat sy op die stadium nié geweet het of sy moet teruggaan om Stuart te help of eerder na die bure te hardloop nie. “Ek kon heeltyd hoor hoe Stuart skree.” Jackye vertel dat Stuart gedurende dié tyd met die panga geslaan en verskeie kere met die mes gesteek is. Later sou sy hoor dat Stuart hulle aanhoudelik gevra het wat hul soek waarop hulle geantwoord het dat hulle geld en wapens soek. Stuart het gevolglik sy beursie vir hulle gegee. Hulle wou egter die kluis sien, ten spyte daarvan dat Stuart vir hulle gesê het dat daar niks in dié kluis is nie. “Ons hou nie juis kontant aan nie en ons wapens word tans gediens,” verduidelik Jackye. Die foto is deur Maroela Media verbloem weens die grafiese aard daarvan. (Foto: Verskaf) Stuart kon nie die huis se sleutel opspoor nie en die aanvallers het die bebloede Stuart deur ŉ venster die huis in gedwing. Hy het hulle na die kluis gelei en gewys dat daar wel niks in die kluis is nie. “Dit is oukei. Ons gaan jou dan nou doodmaak,” het een van die aanvallers aan hom gesê. Jackye vertel dat Stuart op sy voete gedink het en onthou het van ŉ klein bedrag geld wat ŉ geruime tyd al op sy lessenaar in die studeerkamer lê. Die aanvallers het Stuart daarna weer deur die venster na buite gedwing. Jackye meen hulle was werklik van plan om Stuart dood te maak. “Hulle het vir hom gesê dat hulle sy keel gaan afsny.” Sy vertel dat die aanvallers vir ŉ oomblik terug is na die bakkie, wat teen die huis geparkeer was. Stuart was in hierdie stadium enkele meters van die huis af en kon daarin slaag om ongesiens weer deur die venster te spring en dit agter hom toe te maak. “Hy was baie braaf. Hy het ŉ ander wapen elders in die huis gaan soek waarna hy weer buite toe is.” Volgens Jackye moes die aanvallers egter toe op die vlug geslaan het. “Hy het nie geweet waar ek was nie en het geskree en na my geroep.” Wagte van die veiligheidsmaatskappy het intussen opgedaag en vir Jackye langs die pad gewaar voor hulle na die plaashuis gehaas het om vir Stuart te help. Hulle het hom aangetref met ŉ gapende wond op sy voorkop terwyl hy ook messteke opgedoen het. Jackye sê Stuart is tans in baie pyn en kan nie met sy regteroog sien nie. Hy kan ook nie met sy een oor hoor nie. Sy sê dat haar lyf na afloop van die aanval seer is, “maar ek het niks om oor te kla in vergelyking met my man nie.” Volgens Jackye is die egpaar reeds terug op die plaas. “Jy kan nie aanbeweeg as jy nie die probleem in die gesig staar nie.” Kapt. Gerda Swart, woordvoerder van die polisie, sê niemand is nog in verband met die voorval in hegtenis geneem nie. ŉ Saak van huisroof word ondersoek.